maidir le feidhmiú an tarmligin a thugtar don Choimisiún de bhun Chinneadh Réime 2004/757/CGB ón gComhairle i ndáil le substaintí a chur leis an sainmhíniú ar ‘dhruga’

TUARASCÁIL ÓN gCOIMISIÚN CHUIG PARLAIMINT NA hEORPA AGUS CHUIG AN gCOMHAIRLE

maidir le feidhmiú an tarmligin a thugtar don Choimisiún de bhun Chinneadh Réime 2004/757/CGB ón gComhairle i ndáil le substaintí a chur leis an sainmhíniú ar ‘dhruga’

1.Réamhrá agus bunús dlí

Le hAirteagal 8a(1) de Chinneadh Réime 2004/757/CGB ón gComhairle an 25 Deireadh Fómhair 2004 lena leagtar síos forálacha íosta maidir leis na heilimintí a chomhdhéanann gníomhartha coiriúla agus pionóis i réimse na gáinneála aindleathaí ar dhrugaí (dá ngairtear ‘Cinneadh Réime’ anseo feasta), tugtar de chumhacht don Choimisiún treoracha tarmligthe a ghlacadh chun substaintí a chur leis an liosta substaintí in Iarscríbhinn I ar cuid den sainmhíniú ar ‘dhruga’ iad.

Le hAirteagal 8a(2) den Chinneadh Réime ceanglaítear ar an gCoimisiún a thuairisciú do Pharlaimint na hEorpa agus don Chomhairle maidir le feidhmiú an tarmligin a thugtar don Choimisiún leis an gCinneadh Réime sin. Is é is aidhm don tuarascáil seo an oibleagáid um thuairisciú a leagtar síos don Choimisiún le hAirteagal 8a(2) den Chinneadh Réime a chomhlíonadh.

Déanfar tarmligean na cumhachta a fhadú go hintuigthe go ceann tréimhsí comhfhaid, mura rud é go gcuireann Parlaimint na hEorpa nó an Chomhairle in aghaidh an fhadaithe sin tráth nach déanaí ná 3 mhí roimh dheireadh gach tréimhse.

In éineacht le Rialachán (CE) 1920/2006 maidir leis an Lárionad Faireacháin Eorpach um Dhrugaí agus Andúil i nDrugaí, leis an gCinneadh Réime déantar foráil maidir le nós imeachta trí chéim lena bhféadfar substaint shícighníomhach nua a áireamh sa sainmhíniú ar ‘dhruga’ agus, ar an gcaoi sin, í a chumhdach le forálacha dhlí coiriúil an Aontais maidir le gáinneáil aindleathach ar dhrugaí. Tar éis (i) tuarascáil tosaigh ón Lárionad Faireacháin Eorpach um Dhrugaí agus um Andúil i nDrugaí de réir Airteagal 5b de Rialachán (CE) 1920/2006 agus (ii) measúnú riosca ó Choiste Eolaíoch Méadaithe an Lárionaid Faireacháin Eorpaigh um Dhrugaí agus um Andúil i nDrugaí i gcomhréir le hAirteagal 5c de Rialachán (CE) 1920/2006, (iii), déanfaidh an Coimisiún, gan aon mhoill mhíchuí, gníomh tarmligthe a ghlacadh i gcomhréir le hAirteagal 8a den Chinneadh Réime.

2.An tarmligean a fheidhmiú

Baineadh úsáid as an gcumhacht chun substaintí a chur leis an sainmhíniú ar ‘dhruga’ ceithre huaire agus ghlac an Coimisiún na treoracha tarmligthe seo a leanas:

(a)2018: Treoir Tarmligthe (AE) 2019/369 ón gCoimisiún an 13 Nollaig 2018 lena leasaítear an Iarscríbhinn a ghabhann le Cinneadh Réime 2004/757/CGB ón gComhairle a mhéid a bhaineann le substaintí sícighníomhacha nua a áireamh sa sainmhíniú ar ‘dhruga’.

Le Treoir (AE) 2017/2103 ó Pharlaimint na hEorpa agus ón gComhairle an 15 Samhain 2017, lena leasaíodh Cinneadh Réime 2004/757/CGB ón gComhairle chun substaintí sícighníomhacha nua a áireamh sa sainmhíniú ar ‘dhruga’ trí bhíthin gníomhartha tarmligthe, rinneadh Treoir 2005/387/CGB ón gComhairle a aisghairm freisin le héifeacht ón 23 Samhain 2018. Ón uair a glacadh Treoir (AE) 2017/2103 go dtí an 23 Samhain 2018, cuireadh cúig shubstaint shícighníomhacha nua faoi réir bearta um rialú agus pionóis choiriúla faoi Chinneadh 2005/387/CGB. Mar sin féin, níor áiríodh na substaintí sícighníomhacha nua sin go fóill san Iarscríbhinn a ghabhann le Cinneadh Réime 2004/757/CGB, agus mar sin cuireadh na substaintí seo a leanas leis an Iarscríbhinn trí Threoir Tarmligthe (AE) 2019/369:

a.N‑feinil‑N‑[1‑(2‑feinileitil)pipiridín‑4‑yl]fúrán‑2‑carbocsaimíd (fúráinilfeantainil), dá dtagraítear i gCinneadh Cur Chun Feidhme (AE) 2017/2170 ón gComhairle.

b.N‑(1‑aimín‑3,3‑démheitil‑1‑ocsabútán‑2‑il)‑1‑(cioglaiheicsilmeitil)‑1H‑iondasól‑3‑carbocsaimíd (ADB‑CHMINACA), dá dtagraítear i gCinneadh Cur Chun Feidhme (AE) 2018/747 ón gComhairle.

c.1‑(4‑cianabúitil)‑N‑(2‑feiniolaprópán‑2‑il)‑1H‑iondasól‑3‑carbocsaimíd (CUMYL‑4CN‑BINACA), dá dtagraítear i gCinneadh Cur Chun Feidhme (AE) 2018/748 ón gComhairle.

d.N‑feinil‑N‑[1‑(2‑feinileitil)pipiridín‑4‑yl]cioglaprópáncarbocsaimíd (cioglapróipilfeantanail) agus 2‑meatocsa‑N‑feinil‑N‑[1‑(2‑feinileitil)pipiridín‑4‑yl]aicéataimíd (meatocsa‑aicéitilfeantanail), dá dtagraítear i gCinneadh Cur Chun Feidhme (AE) 2018/1463 ón gComhairle.

(b)2020: Treoir Tarmligthe (AE) 2020/1687 ón gCoimisiún an 2 Meán Fómhair 2020 lena leasaítear an Iarscríbhinn a ghabhann le Cinneadh Réime 2004/757/CGB ón gComhairle a mhéid a bhaineann leis an tsubstaint shícighníomhach nua N,N‑dé‑eitil‑2‑[[4‑(1‑meitileatocsa)feinil]meitil]‑5‑nítri‑1H‑beinsimíodasól‑1‑eatánaimín (iseatóineataiséin) a áireamh sa sainmhíniú ar ‘dhruga’;

(c)2021: Treoir Tarmligthe (AE) 2021/802 ón gCoimisiún an 12 Márta 2021 lena leasaítear an Iarscríbhinn a ghabhann le Cinneadh Réime 2004/757/CGB ón gComhairle a mhéid a bhaineann leis na substaintí sícighníomhacha nua 3,3‑démheitil‑2‑{[1‑(peant‑4‑ein‑1‑il)‑1H‑iondasól‑3‑carbóinil]aimín}bútánóáit meitile (MDMB‑4ein‑PINACA) agus 2‑{[1‑(4‑fluarabúitil)‑1H‑iondól‑3‑carbóinil]aimín}‑3,3‑démheitiolbútánóáit meitile (4F‑MDMB‑BICA) a áireamh sa sainmhíniú ar “dhruga”;

(d)2022: Treoir Tarmligthe (AE) 2022/1552 ón gCoimisiún an 18 Márta 2022 lena leasaítear an Iarscríbhinn a ghabhann le Cinneadh Réime 2004/757/CGB ón gComhairle a mhéid a bhaineann le substaintí sícighníomhacha nua a áireamh sa sainmhíniú ar ‘dhruga’. Leis an nGníomh sin cuireadh 2‑(meitiolaimín)‑1‑(3‑meitilfeinil)própán‑1‑ón (3‑meitilmeiteacáitíonón, 3‑MMC) agus 1‑(3‑clóraifeinil)‑2‑(meitiolaimín)própán‑1‑ón (3‑clórameiteacáitíonón, 3‑CMC) leis an liosta.

Cuireadh na treoracha tarmligthe faoi bhráid Pharlaimint na hEorpa agus na Comhairle lena ngrinnscrúdú. Foilsíodh na gníomhartha tarmligthe tar éis don tréimhse ghrinnscrúdúcháin a dhul in éag, ós rud é nach bhfuair an Coimisiún aon agóid ná iarradh ar shíneadh ama le linn na tréimhse sin.